[{"text_idx": "#000001", "text": "Kern Pharmako txirrindulari uharte arakildarra hemezortzigarren sailkatu da, azken etapako erlojupekoan ere hemezortzigarren izan eta gero"}, {"text_idx": "#000002", "text": "Otsailaren 26an, igandea, despeditu zen Galizian jokatutako O Camin\u0303o txirrindularitza proba, maila izugarria izan duen itzulia eta eguraldi txarrak, elurrak barne, are gogorragoa bilakatu duena. Lasterketa igandean Santiagoko Plaza do Obradoiron bukatutako 18,1 kilometroko erlojupekoarekin despeditu zen. Jonas Vingegaard (Jumbo) daniarrak aurreko egunetan bezala errezitaldi bikaina eskaini zuen eta berak irabazi zuen erlojupekoa, bere taldekide Rohan Dennisi 35 segundo aterata. Vingegaardek O Camin\u0303oko hiru etapa eta sailkapen orokorra irabazi ditu."}, {"text_idx": "#000003", "text": "Sailkapen orokorrean Vingegaardek 2:31 minutu atera dizkio Jesus Herradari (Cofidis), eta 2:48 Ruben Guerreirori (Movistar). Kern Pharma taldeko Igor Arrieta Lizarraga uharte arakildarrak lan ederra egin du eta Top-20an sailkatu da, hemezortzigarren izan baita, 4:43era. Erlojupekoan ere hemezortzigarren izan zen Arrieta. \u201cLasterketako lau egunotan Kern Pharmak lan dinamika ona jarraitu du. Talde lanaren ondorioz egoera politak bizi izan ditugu, hirugarren etapan Igor Arrietak egin zuen ihesaldia, esaterako. Gauzak ongi egiten ari gara eta konfiantza hartzen ari gara. Beraz, baikorrak izan behar dugu\u201d azaldu du Kern Pharmako kirol zuzendari Juanjo Orozek."}]